Upravni sud, u veću sastavljenom od sudija: Gordane Džakula, predsednika veća, Slađane Bojović i Radojke Marinković, članova veća, sa sudskim savetnikom Milošem Bakalićem, kao zapisničarem, odlučujući po žalbi žalioca Saše Radulovića iz B, ..., predsednika poslaničke grupe Dosta je bilo u Narodnoj skupštini Republike Srbije, podnetoj protiv rešenja Gradske izborne komisije, broj: 013-251-5/2018 od 19.02.2018. godine, u predmetu zaštite izbornog prava, u nejavnoj sednici veća, održanoj dana 21.02.2018. godine u 10,00 časova, doneo je

R E Š E Nj E

Žalba SE ODBACUJE.

O b r a z l o ž e nj e

Ožalbenim rešenjem odbija se prigovor Saše Radulovića iz B, ..., predsednika poslaničke grupe Dosta je bilo u Narodnoj skupštini Republike Srbije podnetom dana 18.02.2018. godine u 17.06 časova, protiv rešenja Gradske izborne komisije broj 013-239-5/18 od 17.02.2018. godine, kao neosnovan.

Žalilac Saša Radulović iz B, ..., predsednik poslaničke grupe Dosta je bilo u Narodnoj skupštini Republike Srbije je dana 19.02.2018. godine u 20,13 časova, Upravnom sudu izjavio žalbu radi poništaja rešenja Gradske izborne komisije, broj: 013-251-5/2018 od 19.02.2018. godine. Ožalbeno rešenje pobija iz svih zakonskih razloga, kao i zbog povreda člana 52. Ustava Republike Srbije i člana 8. Evropske konvencije o zaštiti ljudskih prava i osnovnih sloboda.

U postupku prethodnog ispitivanja žalbe, Upravni sud je našao da je žalba izjavljena od neovlašćenog lica.

Odredbom člana 51. Zakona o lokalnim izborima („Službeni glasnik Republike Srbije“, br. 129/07, 34/10 i 54/11) je propisano da svaki birač, kandidat za odbornika i predlagač kandidata ima pravo na zaštitu izbornog prava, po postupku utvrđenom ovim zakonom.

Imajući u vidu da je žalbu izjavio Saša Radulović iz B, ..., predsednik poslaničke grupe Dosta je bilo u Narodnoj skupštini Republike Srbije, po oceni suda, žalilac nema legitimaciju za njeno podnošenje.

Ovo sa razloga što pravo na zaštitu izbornog prava, uključujući i pravo na izjavljivanje žalbe Upravnom sudu protiv rešenja izborne komisije, ima svaki birač, kandidat za odbornika i predlagač kandidata, što znači da to pravo nije ustanovljeno u korist lica van kruga lica propisanog citiranom odredbom člana 51. Zakona o lokalnim izborima. Kako predsednik poslaničke grupe u Narodnoj skupštini Republike Srbije, podnosilac žalbe, ne spada u krug lica iz citiranog člana 51. Zakona o lokalnim izborima, Upravni sud je žalbu odbacio, nalazeći da je izjavljena od neovlašćenog lica.

Sa iznetog, Upravni sud je, na osnovu člana 26. stav 2. u vezi stava 1. tačka 4) Zakona o upravnim sporovima („Službeni glasnik Republike Srbije“, broj 111/09), koji se shodno primenjuje na osnovu člana 54. stav 3. Zakona o lokalnim izborima, odlučio kao u dispozitivu rešenja.

REŠENO U UPRAVNOM SUDU

Dana 21.02.2018. godine u 10,00 časova, 18 Už. 24/18

Zapisničar Predsednik veća-sudija

Miloš Bakalić, s.r. Gordana Džakula, s.r.

Za tačnost otpravka

Upravitelj pisarnice

Dejan Đurić